CELEX: 62017CN0093
Language: et
Date: 2017-02-22 00:00:00
Title: Kohtuasi C-93/17: 22. veebruaril 2017 esitatud hagi – Euroopa Komisjon versus Kreeka Vabariik

24.4.2017   
            
            
               ET
            
            
               Euroopa Liidu Teataja
            
            
               C 129/10
            
         22. veebruaril 2017 esitatud hagi – Euroopa Komisjon versus Kreeka Vabariik
   (Kohtuasi C-93/17)
   (2017/C 129/12)
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: A. Bouchagiar ja B. Stromsky)
   
      Kostja: Kreeka Vabariik
   
      Hageja nõuded
   
   
               —
            
            
               tuvastada, et kuna Kreeka Vabariik ei ole võtnud meetmeid Euroopa Kohtu kohtuasjas C-485/10: komisjon vs. Kreeka, EU:C:2012:395, 28. juunil 2012 kuulutatud kohtuotsuse täitmiseks, on ta rikkunud sellest kohtuotsusest ja ELTL artikli 260 lõikest 1 tulenevaid kohustusi;
            
         
               —
            
            
               mõista Kreeka Vabariigilt komisjoni „Euroopa Liidu omavahendid“ kontole maksmiseks välja karistusmakse 34 974 eurot iga Euroopa Kohtu 28. juuni 2012. aasta otsuse komisjon vs. Kreeka (C-485/10) täitmisega hilinetud päeva eest, alates käesoleva kohtuotsuse kuulutamise päevast kuni 28. juuni 2012. aasta kohtuotsuse täitmiseni;
            
         
               —
            
            
               mõista Kreeka Vabariigilt komisjoni „Euroopa Liidu omavahendid“ kontole maksmiseks välja põhisumma, mille suurus arvutatakse summa 3 828 eurot päevas korrutamise teel rikkumise kestuse päevade arvuga alates 28. juuni 2012. aasta kohtuotsuse kuulutamisest kuni rikkumise lõpetamiseni või kui seda ei lõpetata, siis käesolevas kohtuasjas otsuse tegemiseni;
            
         
               —
            
            
               mõista kohtukulud välja Kreeka Vabariigilt.
            
         
      Väited ja peamised argumendid
   
   2. juulil 2008 võttis Euroopa Komisjon vastu otsuse 2009/610/EÜ riigiabi C 16/04 (ex NN 29/04, CP 71/02 ja CP 133/05) kohta, mida Kreeka oli andnud Hellenic Shipyardsile. Selles otsuses tuvastas komisjon, et abi, mida Kreeka oli Hellenic Shipyardsile andnud, oli siseturuga kokkusobimatu, ning ta kohustas Kreekat tagasi nõudma abi koos intressidega, arvutatuna ajani, mil abi on täielikult tagasi makstud.
   8. oktoobril 2010 esitas komisjon Euroopa Kohtule hagi ELTL artikli 108 lõike 2 rikkumise suhtes (kohtuasi C-485/10). 28. juunil 2012 tuvastas Euroopa Kohus, et kuna Kreeka Vabariik ei võtnud ette nähtud tähtaja jooksul komisjoni otsuse täitmiseks kõiki vajalikke meetmeid ega esitanud ette nähtud tähtaja jooksul komisjonile teavet, millele on viidatud selle otsuse artiklis 19, jättis Kreeka Vabariik täitmata oma kohustused, mis tulenevad selle otsuse artiklitest 2, 3, 5, 6, 8, 9 ja 11–19.
   Kuna Kreeka Vabariik ei ole võtnud meetmeid Euroopa Kohtu 28. juunil 2012 kuulutatud kohtuotsuse täitmiseks, on ta rikkunud sellest kohtuotsusest ja ELTL artikli 260 lõikest 1 tulenevaid kohustusi.